เรื่องร้องเรียน (ร้องเรียน,สอบถาม) วันที่ 2023-09-09 09:30:43 — แขวงทุ่งวัดดอน เขตสาทร กรุงเทพมหานคร
ดิฉันรีโนเวทบ้าน ด้วยการซ่อมแซมส่วนที่เสื่อมโทรมตามสภาพ เพราะเป็นบ่านเก่า 60 กว่าปี 

++++++++++++++++++++++++

บริเวณบ้านที่เกิดเหตุ ตั้งอยู่ในซอยจันทน์ 45 ในความรับผิดชอบของเขตสาทร ลักษณะบ้านเป็นอาคารพาณิชย์ 5 คูหาที่สร้างมาแล้วประมาณ 60 ปี ที่พื้นชั้น 2 และบันไดสร้างด้วยไม้ ซึ่งผุพังตามกาลเวลา เราจึงตัดสินใจซ่อมแซมโดยเปลี่ยนเป็นใช้โครงเหล็กและปูสมาร์ทบอร์ด ซึ่งมีน้ำหนักเบากว่าไม้
 
วันจันทร์ที่ 29 พฤษภาคม พ.ศ.2566
เจ้าหน้าที่โยธาของเขตสาทร แจ้งว่าชื่อช่างกฤษ ไปที่บ้านที่กำลังปรับปรุง สั่งให้ช่างที่กำลังทำงานหยุดทำงานทุกอย่าง โดยให้เหตุผลว่าเป็นการดัดแปลงอาคารโดยไม่ได้ขออนุญาต ซึ่งทางช่างได้แจ้งแล้วว่า ไม่ได้ทำการดัดแปลงอาคาร เป็นการซ่อมแซมพื้นไม้ และบันไดไม้ที่ผุพัง ทาสี เปลี่ยนหน้าต่าง ประตูใหม่เท่านั้น พร้อมกันนี้ให้ช่างโทรหาเราซึ่งเป็นเจ้าของบ้าน บอกว่าให้เข้ามาคุยที่สำนักงานเขตในวันพรุ่งนี้
 
วันอังคารที่ 30 พฤษภาคม พ.ศ.2566
ลางานเพื่อไปติดต่อสำนักงานเขต ช่างกฤษ บอกว่าเราทำผิด เพราะเป็นการดัดแปลงอาคาร ต้องให้วาดแปลนใหม่และต้องให้วิศวกรระดับสูงสุด (วุฒิวิศวกร) เซ็นรับรองเท่านั้น ซึ่งในความเป็นจริงแล้ว การจะใช้วิศวกรระดับนั้นก็เพื่อเซ็นรับรองการก่อสร้างอาคารสูง โดยทั่วไปหากเป็นการดัดแปลงอาคารขนาดย่อม ก็จะใช้เพียงระดับภาคีเท่านั้น เมื่อสอบถามช่างกฤษว่า ลักษณะใดที่เรียกว่าเป็นการดัดแปลงอาคาร ทางช่างกฤษแจ้งว่า เพราะว่าเราทำพื้นชั้น 2 และบันไดใหม่ ซึ่งทางเรายืนยันไปว่ามิได้ทำการดัดแปลงใดๆ เป็นการซ่อมแซมเฉยๆ แต่ทางช่างกฤษไม่รับฟัง อ้างแต่ต้องให้วิศวกรระดับสูงเซ็นเท่านั้น

ช่วงบ่ายจึงติดต่อสอบถามวิศวกรที่รับเขียนแบบ ทางวิศวกรยังแปลกใจว่าเหตุใดจึงต้องทำแบบ และทำไมต้องให้วิศวกรระดับสูงเซ็นรับรอง เพราะจากการทำงานที่ผ่านมา ไม่เคยพบเจอเคสเช่นนี้มาก่อน
 
วันพุธที่ 31 พฤษภาคม พ.ศ.2566
ติดต่อสอบถามไปยังหน่วยสำนักการโยธา (ศาลาว่าการกรุงเทพ) เพื่อขอสอบถามข้อเท็จจริง ได้พูดคุยกับคุณต้น วิศวกรที่ดูแลเขตสาทร หลังจากที่ได้เล่าให้ฟังทุกอย่าง คุณต้นบอกว่าถ้าจะทำแบบใช้ระดับภาคีก็พอแล้ว ซึ่งคุณต้นมองว่าการซ่อมแซมในลักษณะดังกล่าวมิได้เข้าข่ายดัดแปลงอาคารตามที่ช่างกฤษกล่าว

ติดต่อสอบถาม 1555 ศูนย์ร้องเรียนกรุงเทพมหานคร เพื่อสอบถามว่า หากมีกรณีที่เจ้าหน้าที่สำนักงานเขตให้ความเห็นไม่ตรงกับหลักการ จะสามารถทำเช่นใดได้บ้าง ทางเจ้าหน้าที่แจ้งว่า ให้ลองติดต่อสำนักการโยธา เพื่อออกจดหมายแจ้งไปยังเขตว่าไม่จำเป็นต้องใช้วิศวกรระดับสูงในการเซ็น
   
วันพฤหัสบดีที่ 1 มิถุนายน พ.ศ.2566
เตรียมภาพบ้านเปรียบเทียบก่อนหลัง เพื่อไปปรึกษาสำนักการโยธา เมื่อไปถึงได้พบกับเจ้าหน้าที่ผู้หญิงสองท่าน และวิศวกรที่กำลังทำงานอยู่บริเวณด้านหน้า ทางวิศวกรท่านนั้นได้ให้ความเห็นว่า การซ่อมแซมในลักษณะนี้ ไม่ได้เป็นการดัดแปลงอาคาร พร้อมยังบอกให้ไปดูเอกสาร “กฎกระทรวงฉบับที่ 11 พ.ศ.2528” ที่ว่าด้วยเรื่องการควบคุมอาคารได้ หากเจ้าหน้าที่เขตพูดเรื่องนี้อีก
 
วันจันทร์ที่ 12 มิถุนายน พ.ศ.2566
ช่างกฤษเข้ามาที่บ้าน พร้อมทั้งข่มขู่ช่างไม่ให้ทำงาน และให้ช่างโทรมาหาเราว่า ทำไมไม่เข้าไปคุยที่สำนักงานเขตอีก เราจึงแจ้งไปว่าหลังจากปรึกษาสำนักการโยธาแล้ว พบว่าเราไม่ได้ทำการดัดแปลงอาคาร จึงไม่ได้มีความจำเป็นต้องขออนุญาต และไม่จำเป็นต้องยื่นแบบใดๆ หากช่างกฤษไม่ทราบ ขอให้ลองอ่านกฎกระทรวงฉบับที่ 11 พ.ศ.2528 และตอนนั้นเราขับรถอยู่จึงวางสาย ช่างที่ซ่อมบ้านโทรมาเล่าภายหลังว่ามีการข่มขู่ว่าห้ามทำบ้านหลังอื่นๆ ทั้งยังย้ำเรื่องการดัดแปลงอาคาร และจะเอาหมายมาติด

ปลายเดือนสิงหา มีเจ้าหน้าที่นำเอกสารเรียกให้ไปพบเจ้าหน้าที่เขตสาทร (แต่ลงวันที่ 15 มิถุนายน 2566 ซึ่งเอกสารเพิ่งนำมาให้ปลายเดือนสิงหา) 

++++++++++++++++++++

อยากร้องเรียนให้ตรวจสอบการทำงาน ความรู้แจ้งในวิชาชีพของเจ้าหน้าที่เขตสาทรค่ะ